Ν'Γκολό Καντέ

Ο Ν'Γκολό Καντέ, γεννημένος στις 12 Σεπτεμβρίου  1991 στο Παρισι της Γαλλίας. είναι Γάλλος διεθνής ποδοσφαιριστής, ο οποίος αυτόν τον καιρό αγωνίζεται για λογαριασμό της αγγλικής Τσέλσι στην θέση του κεντρικού μέσου (θέση 8). Επιπλέον, είναι Μαλιανής καταγωγής.

Βιογραφία

Ξεκίνημα καριέρας 
Γεννημένος στο 10ο Δημοτικό Διαμέρισμα του Παρισιού, ο Ν'Γκολό Καντέ έπαιζε ποδόσφαιρο, κατά τα παιδικά του χρόνια, στο Συρέν, όπου η διαφορά του σε επίπεδο ταλέντου διαφαινόταν σε όλες τις ηλικιακές κατηγορίες με τις οποίες αγωνίστηκε. Στην διάρκεια της τελευταίας του σεζόν στην Προμοσιόν ντ'Ωνέρ (PH), πέτυχε συνολικό αριθμό περίπου δέκα τερμάτων. Έχοντας εντοπιστεί από την ΟΣ Μπουλόν, υπέγραψε ερασιτεχνικό συμβόλαιο με την τελευταία το 2010, ενώ αγωνίστηκε αρχικά με την δεύτερη ομάδα του συλλόγου, στο CFA 2. Κατά τον υποβιβασμό της πρώτης ομάδας στο Νασιονάλ το 2012, κατάφερε να καθιερωθεί ως βασικό στέλεχος στον χώρο της μεσαίας γραμμής.

Αποκάλυψη με την ΣΜ Καέν (2013-2015) 

Παρακολουθούμενος από αριθμό γαλλικών και ξένων επαγγελματικών συλλόγων, υπέγραψε, τον Ιούνιο του 2013, συμβόλαιο τριετούς διάρκειας με την ΣΜ Καέν, η οποία αγωνιζόταν, τότε, στην Λιγκ 2. Καθιερώθηκε άμεσα ως αναπόσπαστο κομμάτι της μεσαίας γραμμής του νορμανδικού συλλόγου, φτάνοντας να ψηφιστεί ως μέλος της καλύτερης ενδεκάδας της Λιγκ 2 κατά την διάρκεια της τελετής των Βραβείων UNFP με το πέρας της σεζόν.

Από την πρώτη του συμμετοχή στην Λιγκ 1, διακρίθηκε πετυχαίνοντας το πρώτο του τέρμα, σε μια αναμέτρηση απέναντι στην Εβιάν-Τονόν-Γκαγιάρ. Οι πολύ καλές του εμφανίσεις κατά την έναρξη της σεζόν τον κατέστησαν ως μία από τις « αποκαλύψεις » του πρωταθλήματος. Ο Φρανκ Σιλβέστρ ζήτησε, για παράδειγμα, την κλήση του στην Εθνική Γαλλίας, εκτιμώντας, ταυτόχρονα, πως θα γινόταν καλύτερος του Κλοντ Μακελελέ. Τον Οκτώβριο, ο Καντέ επέκτεινε το συμβόλαιό του με την Καέν έως το 2018. Τα ΜΜΕ θεώρησαν, ωστόσο, πως, δεδομένων των πολύ καλών του εμφανίσεων μετά το ντεμπούτο του στην ελίτ του γαλλικού ποδοσφαίρου, η αναχώρησή του για μια ομάδα υψηλού επιπέδου ήταν ιδιαιτέρως πιθανή με την ολοκλήρωση της σεζόν 2014-2015.

Παράλληλα, έγινε με το πέρας της σεζόν ο παίκτης με τα περισσότερα επιτυχημένα τάκλιν στα 5 μεγαλύτερα ευρωπαϊκά πρωταθλήματα (5,3 τάκλιν ανά αγώνα κατά μέσο όρο).

Η Αγγλία, με την Λέστερ (2015-2016) 
Φερόμενος στο μεταγραφικό στόχαστρο της Ολιμπίκ Μαρσέιγ, της Ολιμπίκ Λυών και της Γουέστ Χαμ, μεταξύ άλλων, αποφάσισε τελικώς στις 31 Ιουλίου 2015 να μεταγραφεί, βάζοντας την υπογραφή σε συμβόλαιο διάρκειας τεσσάρων ετών, στην Λέστερ Σίτι. Μια μεταγραφή, η οποία απέφερε ποσό ύψους σχεδόν 8 εκατομμυρίων ευρώ στην Σταντ Μαλέρμπ. Η παρουσία του Κλαούντιο Ρανιέρι στην τεχνική ηγεσία του συλλόγου φαίνεται να έπαιξε σημαντικό ρόλο στην απόφαση του Καντέ, σύμφωνα με ορισμένα ΜΜΕ.

Στις 7 Νοεμβρίου 2015, έπειτα από την συμμετοχή του στις δώδεκα πρώτες αναμετρήσεις της ομάδας του για το πρωτάθλημα, ο Καντέ πέτυχε το πρώτο του τέρμα στην Αγγλία, ανοίγοντας το σκορ σε αναμέτρηση απέναντι στην Γουότφορντ (νίκη με σκορ 2-1). Έχει λάβει τον χαρακτηρισμό της κορυφαίας μεταγραφής της σεζόν της Πρέμιερ Λιγκ στην Αγγλία.

Θεωρείται ότι έπαιξε κομβικό ρόλο στην κατάκτηση της Πρέμιερ Λιγκ από τη Λέστερ τη χρονιά 2015-16, με πολλά τάκλιν και αναχαιτίσεις. Ήταν ένας από τους τέσσερις παίκτες της Λέστερ στην ομάδα της χρονιάς για το πρωτάθλημα.

Τσέλσι (2016-) 
Η Τσέλσι απέκτησε τον Καντέ πληρώνοντας 32 εκατομμύρια λίρες. Την πρώτη του σαιζόν στην Τσέλσι κατέκτησε (ξανά) το πρωτάθλημα και αναδείχθηκε παίκτης της χρονιάς από τους παίκτες, παίκτης του πρωταθλήματος για τη σαιζόν και ποδοσφαιριστής της χρονιάς για το αγγλικό πρωτάθλημα. Το 2018 υπέγραψε νέο συμβόλαιο. Με την Τσέλσι κατέκτησε επίσης το Γιουρόπα Λιγκ τη χρονιά 2018-19. Με την Τσέλσι κατέκτησε επίσης το Τσάμπιονς Λιγκ τη χρονιά 2020-21 και ο ίδιος ανακηρύχθηκε πολυτιμότερος παίκτης του τελικού.

Εθνική Γαλλίας 

Στις 17 Μαρτίου 2016, κλήθηκε για πρώτη φορά από τον ομοσπονδιακό τεχνικό της Εθνικής Γαλλίας, Ντιντιέ Ντεσάν, ενόψει των φιλικών αναμετρήσεων με αντιπάλους την Ρωσίας και την Ολλανδία. Σημείωσε την πρώτη του διεθνή συμμετοχή στην αναμέτρηση με αντίπαλο την Ολλανδία στο Άμστερνταμ, όπου και αγωνίστηκε φέροντας στην εμφάνισή του τον αριθμό 13. Πέτυχε το πρώτο του τέρμα με τα χρώματα της Εθνικής Γαλλίας στις 29 Μαρτίου 2016 στην αναμέτρηση με αντίπαλο την Ρωσία (νίκη με σκορ 4-2). Αγωνιζόμενος ως βασικός την ημέρα των 25ων γενεθλίων του, πέτυχε, στην διάρκεια της συγκεκριμένης αναμέτρησης, το πρώτο του τέρμα με την Εθνική Γαλλίας.

Ο Καντέ ήταν μέλος της αποστολής της Γαλλίας στο Μουντιάλ 2018. Αγωνίστηκε και στους 7 αγώνες. Ψηφίστηκε παίκτης του αγώνα εναντίον της Δανίας στη φάση των ομίλων. Ξεκίνησε βασικός στον τελικό εναντίον της Κροατίας, όπου η Γαλλία επικράτησε με 4-2.

Τίτλοι

Ομάδα 

Λέστερ Σίτυ:
 Πρέμιερ Λιγκ: 2015-16
Τσέλσι ΦΚ:
Πρέμιερ Λιγκ: 2016-17 
Φα Καπ: 2017-18
Μουντιάλ 2018
ΟΥΕΦΑ Γιουρόπα Λιγκ 2018-19
ΟΥΕΦΑ Τσάμπιονς Λιγκ 2020-21
ΟΥΕΦΑ Σούπερ Καπ 2021

Παραπομπές 

Ποδοσφαιριστές Εθνικής Γαλλίας
Γάλλοι ποδοσφαιριστές
Ποδοσφαιριστές ΟΣ Μπουλόν
Ποδοσφαιριστές ΣΜ Καέν
Ποδοσφαιριστές Λέστερ Σίτι
Μέσοι ποδοσφαιριστέςΠοδοσφαιριστές Ευρωπαϊκού Πρωταθλήματος 2016
Ποδοσφαιριστές Παγκοσμίου Κυπέλλου 2018
Παίκτες νικητές ΟΥΕΦΑ Γιουρόπα Λιγκ
Παίκτες νικητές Παγκοσμίου Κυπέλλου ποδοσφαίρου FIFA
Παίκτες νικητές ΟΥΕΦΑ Τσάμπιονς Λιγκ
Ποδοσφαιριστές Ευρωπαϊκού Πρωταθλήματος 2020